*JEGYZŐKÖNYV*

Készült az Arlói Polgármesteri Hivatal tanácstermében

Arló Nagyközség Önkormányzatának Képviselő-testülete

**2019. július 29-én** **megtartott soron kívüli nyílt üléséről**

**Megjelent önkormányzati képviselők:**

|  |  |
| --- | --- |
| Vámos Istvánné dr.  Bíró Ferenc  Balázsné Király Rita  Balogh Edina  Dulai Roland  Papp Zsóka | polgármester  alpolgármester  képviselő  képviselő  képviselő  képviselő |

**Távollévő önkormányzati képviselők:** Tengely László képviselő

**Meghívottak neve, megjelenésük ténye:**

|  |  |  |
| --- | --- | --- |
| Varró Lajos  Dr. Springer József  Horvát Ernő  Póczos Andrea  Némethné Balázs Gabriella  Nagy Tibor  Tengely Katalin  Nagy Tiborné  Schlága István  Sípos Dénesné  Juhász János  Berencsi Gergely  Bari Gergely  Bárdos Krisztián  Pozsár Istvánné  Antal István  Szilágyi Sándor  Klisóczkiné Papp Andrea  Móráné Nemes Edit | külső tag  külső tag, fogorvos  külső tag  Arlói Széchenyi István Általános Iskola igazgatója  Arlói Tengerszem Óvoda vezetője  Arlói Szociális Alapszolgáltatási Központ vezetője  Tájház és Könyvtár vezetője  Arlói Közéletért és Kultúráért Egyesület elnöke  Polgárőr Egyesület elnöke  Arlói Jóléti Szolgálat Közalapítvány vezetője  Sportegyesület vezetője  JOBBIK helyi vezetője  Arlói Roma Nemzetiségi Önkormányzat elnöke  Plébános  Nőklub vezetője  Arlói Turisztikai és Közösségi Kft. ügyvezetője  Idősek Tanácsa elnöke  jegyző  jegyzőkönyvvezető | Jelen van  Jelen van  Jelen van  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Jelen van  Jelen van |

**Vámos Istvánné dr.:** Köszöntöm ajelenlévőket, és megállapítom, hogy az ülés határozatképes, mert 6 képviselő van jelen. A mai soron kívüli ülés napirendje a szociális célú tüzelőanyag vásárláshoz kapcsolódó pályázatban való részvétel, és az Indítványok, javaslatok, egyebek napirend, melyen belül javaslom megtárgyalni a képviselő-testületnek dr. Ali Elmi háziorvos bejelentését és néhány aktuális tájékoztatást is szeretnék adni. Kérem, hogy ezek figyelembevételével szavazzunk a napirend elfogadásáról.

A napirendet a jelenlévő képviselők **egyhangúan, 6 igen szavazattal** az alábbiak szerint fogadják el:

**Javasolt és elfogadott napirendi pontok:**

1. Szociális célú tüzelőanyag vásárláshoz kapcsolódó pályázatban való részvétel
2. Indítványok, javaslatok, egyebek
3. Dr. Elmi Ali háziorvos bejelentése
4. Tájékoztatás a tornaterem építéséről
5. Tájékoztatás a Falusi ízek – Szomszéd ünnep c. rendezvényről

**Tárgyalt napirendi pontok:**

1. **napirendi pont**

Szociális célú tüzelőanyag vásárláshoz

kapcsolódó pályázatban való részvétel

**A napirendi pont előterjesztője: Vámos Istvánné dr. polgármester**

**Írásbeli előterjesztés a jegyzőkönyvhöz mellékelve**

**Vámos Istvánné dr.:** Ismét lehetősége van az önkormányzatnak pályázatot beadni szociális célú tüzelőanyag vásárlására. Eddig mindig nemet mondtunk erre a pályázatra különböző problémák miatt. Úgy gondoltuk, hogy a támogatást inkább a lakásfenntartási támogatásból valósítjuk meg. A költségvetés elfogadásakor láthattuk, hogy a szociális ágazatba sokkal több pénzt kaptunk, mint a korábbi években. Ebből az összegből ki tudnánk fizetni a házhozszállítás költségét, ugyanis azt a pályázat nem támogatja.

**Balázsné Király Rita:** Az Ügyrendi, Szociális és Oktatási Bizottság megtárgyalta a pályázat benyújtásának lehetőségét, és a tagok 3 igen szavazattal egyetértettek a pályázat benyújtásával. A bizottsági ülésen elhangzott, hogy a környezetvédelem szempontjából sokkal jobb, ha fával fűtenek, mintha ruhával és gumival fűtenének az emberek. Amennyiben úgy dönt a képviselő-testület, hogy a pályázat kerüljön benyújtásra, azt erősítenénk, hogy mindenképpen közvetlen a családokhoz kerüljenek a fák, ne itt kelljen őriztetni. Sajnos van, aki el fogja adni, de ha utalványban adnánk oda, azt is eladnák. Erre egyébként a pályázat nem is ad lehetőséget. Amikor korábban erre pályáztunk 2-3 alkalommal kellett módosítani a rendeletünket, mert a megigényelt famennyiséget soha nem adta ide az állam. Mindig szűkíteni kellett, a végén ott tartottunk, hogy alig kaptak 1 m3-t. Azt is tudom, hogy nagyon sok rászoruló van, ezért támogatjuk.

**Papp Zsóka:** Valamivel magasabb az összeg a tűzifára, mint a korábbi években. Az idei keret kemény lombos fafajta esetében 18.000 Ft/m3 + áfa, ez közel 23.000 Ft, lágy lombos fafajta esetében 11.500 Ft/m3 + áfa. Kérdezgettem embereket, és azt mondták, hogy nagyjából 23.000 Ft-ért be lehet szerezni a keményfának a m3-ét. A Pénzügyi és Településfejlesztési Bizottság ülésén polgármester asszony elmondta, hogy a házhozszállítás költségét a megemelt szociális keretből tudnánk biztosítani, így az önkormányzatnak nem kell a saját bevételéhez nyúlnia. A bizottsági ülésen elhangzott, hogy a tűzifát csak az erdészeti szolgáltatótól vehetünk, a mi területünkön az Egererdő Erdészeti Zrt. működik, csak innen tudunk venni. Megnyugtató, hogy mind ezek ellenére a szociális keretből év végén ismételten lehet majd támogatni a településen élő idősebbeket. Felmerült az is, hogy azért pályáznánk most, azért döntöttünk így, mert választás lesz. Ez nem így van, ezért kértem polgármester asszonytól, hogy a kifelé menő kommunikáció legyen egyértelmű, hogy miért tudunk most adni.

**Vámos Istvánné dr.:** Ez nem kampányfogás, hanem a pénzügyi lehetőségek miatt tudjuk ezt biztosítani, amit nem az önkormányzat a saját pénzéből ad, hanem az állam biztosítja. Akkor lenne kampányfogás, ha innen-onnan átcsoportosítanánk, és úgy adnánk. Visszaadni a kapott összeget, nem kiosztani, az bűn. Azt tudjuk, és bizottsági üléseken többször is elhangzott, hogy korábban a kiosztásnál tapasztalt problémák valószínűleg most is jelentkezni fognak, nem tudom, hogy oldjuk meg.

**Papp Zsóka:** Felvetődött a bizottsági ülésen, hogy úgy kellene megkötni a szerződést az Egererdő Erdészeti Zrt-vel, hogy a tűzifa elosztásában nyújtson segítséget, és vállalja a házhozszállítást. A pályázat benyújtását a Pénzügyi és Településfejlesztési Bizottság 3 igen és 1 nem szavazattal támogatja.

**Bíró Ferenc:** Ennek biztos, hogy plusz költsége lenne. Ki kell kalkulálni, mennyibe kerülne, vállalná-e valaki, mert az osztásnál sokat jelent az, hogy nem a helyiekkel kell vitatkozni és veszekedni. Ezek az emberek, akiknek osztjuk a tűzifát, fognak vitatkozni és veszekedni. Viszont ez az a program, amit nem lehet visszautasítani.

**Vámos Istvánné dr.:** Az továbbra is kockázati tényező, hogy megigényeljük 500 vagy 1000 főre, és csak 300-nak jut. Le van írva pontosan, hogy kik kaphatnak pl. gyermekvédelmi támogatásba részesülők, munkanélküliek, stb. De kit hagyunk ki, ha nem kapunk elegendő tűzifát?

**Bíró Ferenc:** Az biztos, hogy nem emiatt a tűzifa miatt fognak megfagyni vagy nem megfagyni az emberek. Viszont most megpróbáljuk a lehetőségeinket úgy kihasználni, hogy ne hagyjuk benn a központi költségvetésben ezt a pénzt, és ha most ezt a pályázati pénzt ki tudjuk egészíteni, akkor tegyük meg. Nagyon fontos dolog, hogy nem a saját bevételből kell elvenni, hanem most van egy olyan tényleges lehetőségünk, hogy ki tudjuk fizetni a szállítást, mert van hozzá keret. Most én is úgy érzem, hogy be kell adni a pályázatot.

**Vámos Istvánné dr.:** Kérem, szavazzunk arról, hogy a szociális célú tüzelőanyag vásárlása pályázatban az önkormányzat részt vesz, és a házhoz szállítás költségét a szociális segélykeretből tudjuk biztosítani.

**A képviselő-testület 6 jelenlévő tagja 6 igen szavazattal, egyhangúan az alábbi határozatot hozza:**

**117/2019. (VII. 29.) határozat**

**Tárgy:** Szociális célú tüzelőanyag vásárlásához pályázat benyújtása

Arló Nagyközség Önkormányzata a Belügyminisztérium által kiírt a települési önkormányzatok szociális célú tüzelőanyag vásárlásához kapcsolódó támogatásra pályázatot nyújt be, melynek során 1.200 m3 kemény lombos tűzifát igényel.

A Képviselő-testület vállalja, hogy a szociális célú tüzelőanyagban részesülőktől semmilyen ellenszolgáltatást nem kér.

A pályázatnál a település hátrányos helyzete miatt külön önerő vállalására nincs szükség.

**Határidő:** 2019. augusztus 1.

**Felelős:** Vámos Istvánné dr. polgármester

1. **napirendi pont**

Indítványok, javaslatok, egyebek

**A napirendi pont előterjesztője: Vámos Istvánné dr. polgármester**

1. Dr. Elmi Ali háziorvos bejelentése

**Vámos Istvánné dr.:** 2019. július 23-án írásban dr. Ali Elmi háziorvos arról tájékoztatott, hogy Arló település I-es körzetében a feladat ellátási szerződését felmondja, és 2020. január 1-től nem tudja ellátni a körzetben háziorvosi feladatait, mivel nyugdíjba vonul. A tájékoztatást már több hónapja szóban megtette, most írásban is megerősítette a felmondást. Viszont arról nem nyilatkozott, hogy a következő 6 hónap alatt hogyan kívánja működtetni a praxist. Én kértem jegyző asszonyt, nyilatkoztassa arról doktor urat, hogyan fogja működtetni a 6 hónap alatt a praxisát, helyettesítővel vagy ő maga. Ha ő nyilatkozott, hogy működteti, akkor semmi probléma, esetleg azt mondja, hogy lemond a praxis jog gyakorlásáról és keressünk helyettesítő orvost, vagy keressünk véglegesen orvost, aki működtetni fogja a praxist.

**Klisóczkiné Papp Andrea:** Nem tudta még egyértelműen megmondani, azt mondta elvileg már nem akarja működtetni a praxist, de erről még szóban polgármester asszonnyal beszél.

**Vámos Istvánné dr.:** Amikor szóban nekem bejelentette, én rákérdeztem, hogy nézhetünk-e, kereshetünk-e orvost, meghirdethetjük-e az üres praxist, hogy nyerjünk 6 hónapot. Azt mondta, ő fog keresni olyat, aki az ő vállalkozásában neki dolgozik. Vagy átadja működtetésbe annak, akit ő szerez, és 6 hónap múlva, ha nem tudja eladni, akkor visszaszáll az önkormányzatra, és nekünk kell ellátni. Ez személyhez fűződő vagyoni jog, mindig a közreműködő orvosé a jog. 6 hónap után üresen nem maradhat a körzet, valamilyen módon működtetni kell.

**Balázsné Király Rita:** Az Ügyrendi, Szociális és Oktatási Bizottság a bejelentést megvitatta és 3 igen szavazattal tudomásul vette.

**Papp Zsóka:** A Pénzügyi és Településfejlesztési Bizottság szintén megtárgyalta doktor úr bejelentését és 3 igen szavazattal tudomásul vette, ugyanakkor javasolja meghatalmazni polgármester asszonyt a szükséges intézkedések megtételére.

**Vámos Istvánné dr.:** Kérem, szavazzunk annak a tudomásul vételéről, hogy dr. Eli Almi doktor úr 2020. január 1. napjától nyugdíjba vonul, ezért nem tudja ellátni a körzetben háziorvosi feladatát, továbbá arról, hogy meghatalmazzuk a polgármestert a szükséges intézkedések megtételére.

**A képviselő-testület 6 jelenlévő tagja 6 igen szavazattal, egyhangúan az alábbi határozatot hozza:**

**118/2019. (VII. 29.) határozat**

**Tárgy:** dr. Ali Elmi háziorvos feladat-ellátási szerződésének felmondása

Arló Nagyközség Önkormányzatának Képviselő-testülete tudomásul veszi, hogy dr. Elmi Ali háziorvos 2020. január 1. napjától nyugdíjba vonul. A feladat-ellátási szerződése alapján 2019. december 31. napjáig köteles az Arló I. háziorvosi körzetben a háziorvosi feladatok ellátására.

A Képviselő-testület felhatalmazza a polgármestert a további szükséges intézkedések megtételére.

**Határidő:** 2019. december 31.

**Felelős:** Vámos Istvánné dr. polgármester

1. Tájékoztatás a tornaterem építéséről

**Vámos Istvánné dr.:** Ma kaptam a Belügyminisztériumtól érdeklődésemre tájékoztatást. Már korábban írtam a belügyminiszternek levelet, és a tornaterem építése felől érdeklődtem, leírtam, hogy mi már megvettük a szükséges telket. Még a Nemzeti Vagyonkezelő Zrt-től szükséges pár m2, de a mai napig nem nyilatkoztak. A helyettes államtitkár arról tájékoztatott, hogy a folyamatban lévő tornaterem beruházásával összefüggő megkeresésünket hatáskör hiányában áttette az Emberi Erőforrások Minisztériuma Sportigazgatásért és Sportfejlesztésért felelős államtitkárságra.

1. Tájékoztatás a Falusi ízek – Szomszéd ünnep c. rendezvényről

**Vámos Istvánné dr.:** Szeretettel hívok mindenkit augusztus 24-én 11 órától az Arlói tónál lévő Suvadás ligetben megrendezésre kerülő Falusi ízek – Szomszéd ünnep c. rendezvényre. Ezen a napon is lehetőség lesz a falusi ízek mellett laskakóstolásra, és várjuk haza az elszármazott barátainkat is. Ismerteti a részletes programot. Megtörtént a rendezvénnyel kapcsolatos megbeszélés, minden intézmény csatlakozott a rendezvényhez. Mindenkinek lesz sátor, megegyeztünk abban, hogy melyik intézmény mikor süti a laskát. Pünkösdkor beszéltem a korondi barátainkkal, szóban átadtam az ünnepségünkre szóló meghívást. Mi most nem megyünk a fazekas napokra Korondra. Úgy tudom, hogy fognak jönni a mi ünnepségünkre. Felvidékre is elküldtem a meghívást, nem tudom, hogy tudnak-e jönni, polgármester asszony családjában történt tragikus haláleset miatt. A falunap nagyobb költsége a helyi identitás pályázatból megvalósítható, ezért a meghívón is megjelent a logó, és más a rendezvény címe is, mint korábban volt.

**Klisóczkiné Papp Andrea:** Az ünnepségen a laskasütés 11 órától 17 óráig lesz. 11 órától az iskola és az óvoda, 13 órától a polgármesteri hivatal, az egyesület és a nőklub süti a laskát, a konyhai dolgozók vállalták, hogy egész nap sütnek. A támogatásokat és a tombolához az ajándéktárgyakat augusztus 15-én 16 óráig várjuk.

-.-.-

Tájékoztatás:

**Vámos Istvánné dr.:** Feljelentést tettem a játszóterek rongálása miatt. Azt írta a rendőrség, hogy az eljárás alá vont személy nem állapítható meg, az eljárást megszüntették, annak ellenére, hogy közöltem ki volt a tettes.

Nincs több napirendi pont, a polgármester bezárja az ülést.

K. m. f.

Vámos Istvánné dr. Klisóczkiné Papp Andrea

polgármester jegyző

Móráné Nemes Edit

jegyzőkönyvvezető